Bhopal

Bhopal (hindi ) er en by i det sentrale India og hovedstaden i den indiske delstaten Madhya Pradesh. Byen har tilnavnet byen med de 7 sjøer. Bhopal er også det administrative hovedkvarter for Bhopal-distriktet og Bhopal-divisjonen (en administrativ enhet i delstaten Madhya Pradesh). Historisk var Bhopal også navnet på en stat i det sentrale India som under det engelske styre i kolonitiden var styrt av en fyrste.

Den 3. desember 1984 var det et gassutslipp fra en fabrikk i Bhopal tilhørende firmaet Union Carbide. Utslippet var på 40 tonn av giftgassen methylisocyanat (MIC), som umiddelbart drepte mer enn 3 000 mennesker og skadet et meget stort antall andre, mellom 150 000 og 600 000. Ytterligere 12 000 dødsfall tilskrives offisielt katastrofens virkning, men det finnes grupper som anslår dette tallet til å være mye høyere.

Historie
Bhopal sies å være grunnlagt av Parmarakongen Bhoj (1000–1055), hvis hovedstad var Dhar. Byen var opprinnelig kjent som Bhojpal etter kongens navn og den demning ('pal'), han etter sigende lot oppføre for å danne innsjøene omkring Bhopal.

Etter uavhengigheten
Bhopal var en av de siste «fyrstestyrte» statene, som i forbindelse med Indias selvstendighet underskrev den nødvendige avtalen med den indiske sentralregjeringen. Selv om selvstendigheten ble oppnådd allerede i august 1947, underkastet Bhopals leder seg først regjeringen den 1. mai 1949. Sindh-flyktninger fra Pakistan ble innkvartert i Bairagarh, en vestlig forstad til Bhopal.

I henhold til en lov om reorganisering av delstatene i 1956 ble fyrstestaten Bhopal integrert med delstaten Madhya Pradesh, og Bhopal utropt til delstatens hovedstad. Byens folketall vokste deretter raskt. 

Ved katastrofen i desember 1984 ble en sky av methylisocyanat sluppet ut fra Union Carbides fabrikk (dette multinasjonale firma er nå oppkjøpt av Dow Chemicals). Skyen dekket halvparten av byen og drepte tusenvis av innbyggerne, se Bhopal-katastrofen.

Bhopal by
Bystyre
Bhopal er hovedstaden i Madhya Pradesh. Den forrige borgermesteren Vibha Patel ble avsatt av delstatens regjering. Den nye borgermesteren er Sunil Sood fra Kongresspartiet (Indian National Congress).

Geografi
Bhopal ligger i et kupert område på Malwa-platået, og landet hever seg i retning av Vindhya Range mot syd. Det er varme somre og kalde vintre. Det kommer moderat nedbør i regntiden. 

Byområdet dekker 286 km². Byen har to vakre sjøer, de er kjent som Bhoj Wetland. Sjøene er Øvre sjø (bygget av kong Bhoj) og Nedre sjø. Nedslagsfeltet for Øvre sjø er 361 km² og 9,6 km² for Nedre sjø. Øvre sjø har avløp til elven Kolans.

De største høydene i Bhopal er Idgah og Shyamala i den nordlige del og Arera i den sentrale del.

Byen har gode forbindelser med resten av landet via jernbane, fly og veinett. 

Demografi
Den gamle bydelen i Bhopal er et overveiende muslimsk område, mens det nyere Bhopal demografisk er et kosmopolitisk område. Hovedspråkene er hindi, urdu og engelsk, men et stort antall bruker Marathi.

Befolkning: 1,4 millioner.

Viktige parker
Bhopal har mange offentlige parker, hvorav noen av de viktigste er:  Kamla Nehru Children's Park (B.H.E.L. Park), Chinar Park (berømt for sine Bougainvillaarter og dyrestatuer), Ekant Park, Mayur Park, The Rose Garden (Gulab Udyan), Kilol Park etc.

Bydeler
Bhopal er som nevnt delt i to hoveddeler: den gamle byen og den nye byen (det er ikke offisielle navn). Den gamle byen (som ofte bare kalles «city») er den som er bygget og utviklet av begum'ene. Det nye Bhopal utviklet seg i tiden etter at Bhopal ble delstatshovedstad, og har moderne boligstrøk som 1250 Quarters, Arera Colony, Malviya Nagar, Shivaji Nagar, Tatya Tope Nagar (T.T. Nagar), Arera Colony, Chunabhatti og forretningsområdet Maharana Pratap Nagar.

Større industrier og produkter
Byens største industrier arbeider med elektriske artikler, ull, kjemisk industri (ref. Bhopal-katastrofen) og smykkefremstilling. 

BHEL (Bharat Heavy Electricals Limited), som er et av Indias største ingeniør- og industriselskaper, har en avdeling i Bhopal.

Severdigheter
Taj-ul-Masaajid: navnet er Masaajid og ikke masjid, fordi 'masaajid' er flertall for moske og den direkte betydning er kronen blant moskeer. Den er blant de største moskeer i Asia, bygd av Shahjehan Begum. 

Islam Nagar: Her finnes ruinene av den eldste delen av byen by bygget av Dost Mohd. Khan.

Purana Kila: Ligger i Kamala Nehru Parken og er en del av den 300-år gamle dronning  Kamalapati festning.

Jama Masjid: En moske bygget av Qudsia Begum i 1837. 

Moti Masjid: En moske bygget med Jama Masjid i New Delhi som modell av Sikander Begum i 1860.

Shaukat Mahal: En merkelig blanding av indo-islamsk og europeisk arkitektur. Det er tegnet av en franskmann. Postrenessanse og gotiske stilarter er kombinert med sjarmerende virkning.

Gohar Mahal: Beliggende bak Shaukat Mahal ved bredden av Øvre sjø og bygget av Qudsia Begum. 

Sadar Manzil: Opprinnelig bygget som en hall, som skulle brukes til begumenes offentlige audiens. Det benyttes nå som hovedkontor for Bhopal Municipal Corporation.

Bharat Bhavan: Dette er byens viktigste, kulturelle senter og et av de viktigste av sitt slag i India. Det er designet av arkitekten Charles Correa. Det inneholder et kunstgalleri, som har arbeider av berømte malere og billedhuggere. Det har et amfiteater i fri luft, to andre teatre og et museum. Om natten er utsikten fra amfiteateret over den gamle byen og sjøen storslått. 

Van Vihar: Det er en zoologisk have ved Øvre sjø og har dessuten et museum.

 Indira Gandhi Rashtriya Manav Sangrahalaya: Den siste del betyr museum for menneskeheten. Det er spredt over 0,8 km² kupert terreng i Shamla-høyden ved Øvre sjø og ligger ellers i forhistoriske omgivelser.  Det er et postkolonitidsmuseum for samfunn snarere enn for gjenstander. Man kan se hvordan de lokale folkeslag lever.

Regjeringens arkeologiske museum
Lakshmi Narayan Temple eller Birla Mandir: Det er et tempel viet til Vishnu og Laxmi, beliggende syd for Nedre sjø.
Birla Museum
Bhimbetka: Med forhistoriske klippetegninger og på UNESCOs Verdensarvsliste.
Sanchi: Ligger litt fra Bhopal og fremviser gamle buddhistiske strukturer bygget av keiser Ashoka.
Bhojpur – En landsby omkring 40 km fra Bhopal med et stort klippetempel for Shiva og hvor Betwafloden flyter ned gjennom dalen. Templet ledes nå av Indias arkeologiske myndigheter.

Programvareselskap
 Netlink Software Group 

Universiteter
 Bhoj Universitet https://web.archive.org/web/20061214212316/http://www.bhojvirtualuniversity.com/hm.jsp
 Rajiv Gandhi Tekniske Universitet https://web.archive.org/web/20110429204603/http://www.rgtu.net/
 Indira Gandhi National Open University http://www.ignou.ac.in/
 Makhan Lal Chaturvedi Universitet for journalistik

Eksterne lenker
 bhopal.org, The Sambhavna Trust & Bhopal Medical Appeals hjemmeside (engelsk)
  International kampanje for rettferdighet i Bhopal (ICJB) (engelsk)
 Studenter for Bhopal (SfB) (engelsk)
 Bhoj Wetland Projekt (engelsk)
 Frimerker fra den tidligere fyrstestaten (engelsk)

Kategori:Byer i Madhya Pradesh